**A humanitariánus munkások szexuális magatartásra vonatkozó szabályzata**

A humanitariánus munkás ellen **fegyelmi eljárás indítható – sőt, akár el is bocsátható – elfogadhatatlannak minősülő szexuális magatartás miatt.** Az alábbi szabályokat köteles betartani:

* A humanitariánus munkás számára **nem megengedett, hogy szexuális kapcsolatot létesítsen 18 év alatti személlyel, még abban az esetben sem, ha a saját hazájában ez nem ütközik törvénybe.** Az arra való hivatkozás, hogy nem ismerte a személy pontos életkorát, nem elfogadható.
* A humanitariánus munkás számára **nem megengedett, hogy szexért pénzzel, foglalkoztatással, javakkal vagy szolgáltatásokkal fizessen** (ideértendők azok a javak és szolgáltatások is, amelyek a rászorulók támogatására hivatottak). Ezenkívül ígéretet sem tehet ilyen javadalmazásra azzal a szándékkal, hogy másokat megalázó vagy kizsákmányoló helyzetbe hozzon. Prostituáltaknak pénzt adni vagy pénzt felajánlani szex ellenében szintén tilos.
* A humanitariánus munkásnak befolyása van azt illetően, hogy kik részesülnek a javakban és szolgáltatásokban. Ezáltal hatalommal rendelkezik azok felett, akik segítségre szorulnak. Ebből kifolyólag a humanitariánus szervezetek munkatársaikat **kifejezetten arra ösztönzik, hogy kerüljék a szexuális kapcsolatot olyan személyekkel, akik humanitariánus krízis áldozatai**. Az ilyen kapcsolatok ugyanis azt eredményezik, hogy a humanitariánus tevékenység kevésbé tűnik őszintének és hitelesnek.
* Ha a humanitariánus munkásban **aggály vagy gyanú** merülne fel azzal kapcsolatban, hogy a szervezetének vagy bármely más segélyszervezetnek valamely munkatársa megszegi a humanitariánus munkások szexuális magatartásra vonatkozó szabályzatát, **kötelessége** jelenteni azt a saját szervezeténél kialakított **eljárás** szerint.
* A humanitariánus munkás **köteles** olyan munkakörnyezetet **kialakítani és fenntartani,** amely elejét veszi az elfogadhatatlan szexuális magatartásnak, és arra ösztönzi a munkatársakat, hogy a rájuk vonatkozó **magatartási kódex**szel összhangban cselekedjenek. **Minden vezető** felelős olyan rendszerek létrehozásáért és támogatásáért, amelyek ilyen környezetet biztosítanak.

Itt megtekintheti az Intézményközi Állandó Bizottság (Inter-Agency Standing Committee, IASC) szexuális kizsákmányolásról és visszaélésről szóló állásfoglalását: <http://www.pseataskforce.org/uploads/tools/sixcoreprinciplesrelatingtosea_iasc_english.doc>.

Ez az egyszerűsített nyelvezetű verzió az érintett lakossággal szembeni felelősségvállalással kapcsolatos és a szexuális kizsákmányolás és visszaélés elleni tevékenységre szakosodott IASC-munkacsoport (IASC Task Team on Accountability to Affected Populations and Protection from Sexual Exploitation and Abuse) és a Translators without Borders szervezet együttműködéséből jött létre.